**Emne:**

I min masteroppgave vil jeg ta for meg den gotiske romanen. Jeg vil ved dette legge vekt på gotiske trekk og drøfte hva som kjennetegner en roman innenfor denne sjangeren. Min opprinnelige tanke var at jeg skulle ta for meg monstre i litteraturen, og da mer spesifikt det monstrøse og det onde i mennesket heller enn de mer klassiske monsterfremstillingene som for eksempel *Frankenstein*. Selv om jeg i all hovedsak har beveget meg vekk fra denne opprinnelige ideen og heller vil fokusere på det gotiske, vil det likevel være relevant å ta for meg noen av de samme elementene som min opprinnelige ide inneholdt, da gotiske romaner som regel inneholder elementer av skrekk, for eksempel spøkelser som også vil bli sett på som en form for monster.

Jeg vil fokusere oppgaven min rundt forholdet mellom de gotiske elementene og romantikken som ofte er til stede i disse romanene. For å gjøre dette vil det være relevant å se på karakterene i romanen og hvordan de forholder seg både til seg selv og til hverandre.

Når jeg bruker begrepet romantikk, tenker jeg i all hovedsak på det romantiske kjærlighetsforholdet mellom de to hovedkarakterene i romanen – Maxime de Winter og den navnløse jeg-personen. Det er dette synspunktet jeg kommer til å legge mest vekt på gjennom arbeidet med min oppgave. Samtidig vil det også kunne være relevant og se på andre former for romantikk som er tydelige i romanen. Et eksempel på dette kan være omgivelsene. Disse vil, uansett hvilken retning jeg velger å gå, være av stor betydning i min oppgave.

**Motivering:**

Min motivering for å skrive om dette emnet er av personlig karakter, da jeg alltid har hatt en interesse og fascinasjon av det mørke og uhyggelige i litteratur. Da den gotiske sjangeren på mange måter var startpunktet for skrekksjangeren, vil dette være en sjanger som for meg er svært spennende å ta for meg. En annen grunn til at jeg har lyst til å skrive om dette emnet er fordi jeg fascineres av hvordan det lyse og det mørke, det fine og det uhyggelige blir fremstilt og beskrevet i sammenheng med hverandre.

**Materiale:**

Romanen jeg har sett for meg at jeg har lyst til å fokusere oppgaven min rundt er *Rebecca* av Daphne du Maurier. Denne boken ble gitt ut i 1938, og regnes som en moderne gotisk roman. Romanen handler om en navnløs jeg-forteller som gifter seg med enkemannen Maxime de Winter, og flytter inn i hans store herskapshus – Manderley. Her begynner det å skje unaturlige ting, og det viser seg at det er Maximes avdøde kone Rebecca som går igjen. Boken har en uhyggelig oppbygning, og det ubehagelige og ekle ligger som en jevn undertone gjennom hele romanen.

En gotisk roman må inneholde flere elementer for å kunne kategoriseres innenfor denne sjangeren. Noen eksempler på dette er romanens setting, frykt og ubehag og overnaturlige eller uforklarlige hendelser. *Rebecca* inneholder alle disse komponentene. I tillegg til disse er det også vanlig at gotiske romaner inneholder et romantisk aspekt. Det er ofte kjærlighetshistorier. Dette er det jeg har lyst til å fokusere oppgaven min rundt. Jeg vil se på hvorfor gotiske romaner ofte inneholder en kjærlighetshistorie, og hvorfor dette er relevant for at handlingen drives videre. En naturlig forklaring vil være at det skaper store kontraster i romanen. Ved hurtig veksling mellom det som er hyggelig og fint og det som er skummelt og ubehagelig blir begge disse følelsene forsterket i leseren.

Det finnes mange steder i romanen der disse kontrastene kommer tydelig til syne. Et konkret eksempel skjer når jeg-personen og Maxime går en tur ikke langt fra huset: «’It’s a shock, isn’t it?’ he said; ‘no one ever expects it. The contrast is too sudden; it almost hurts’» (Du Maurier, 1938, s. 123). Dette er et veldig konkret og tydelig eksempel på kontrastbruken Du Maurier benytter seg av i romanen. Det Maxime refererer til i sitatet er kontrasten mellom landskapet som er rett ved Manderley-huset og den lille stranden de befinner seg på i sitatet. Jeg-personen i romanen oppfatter omgivelsene rett ved huset, og da spesielt det hun ser på kjøreturen til huset første gang hun ankommer, som store og uhyggelige. Når hun kommer ned på den lille stranden blir det som å komme til en annen verden, og denne kontrasten blir da veldig virkningsfull både på karakterene i romanen og på leseren. Det er også mulig å tolke dette sitatet både som en stedsbeskrivelse fra Maxime sin side, men også som en kommentar på selve romanen fra forfatterens side. Det kan nesten virke som at Du Maurier beskriver sin egen kontrastbruk for leseren.

Settingen er et av de viktigste trekkene i en gotisk roman, og det vil derfor være naturlig å se på omgivelsene i de forskjellige delene av romanen. Hvilken rolle spiller settingen i en gotisk roman, og hvorfor er det relevant å foreta så grundige skildringer av omgivelsene som det ofte blir gjort innen denne sjangeren? Dette vil også være relevant å undersøke med tanke på det romantiske aspektet. Selv om det er en stor kjærlighetstematikk i romanen taler omgivelsene på en måte imot dette på mange områder, men også dette er svært kontrastfylt. Jeg tror dette vil være spennende å diskutere.

En annen problemstilling jeg kan se for meg å benytte meg av er i hvilken grad kjærlighetsaspektet ved romanen i det hele tatt er relevant for handlingen. Ville romanen i like stor grad vært uhyggelig og hatt den samme effekten på leseren dersom de gotiske elementene var til stede, men ikke de romantiske?

Selv om forholdet mellom Maxime de Winter og jeg-fortelleren i romanen er et romantisk forhold, er det naturlig å sette spørsmålstegn ved om kjærligheten mellom de to karakterene er av helt ren og ekte natur. Gjennom hele romanen virker det ofte som at de glimtene man får oppleve av ekte kjærlighet er svært forbigående, og det kan ofte se ut som at det er noe mørkt og uhyggelig som ligger bakom. Dette støtter oppunder den gotiske sjangeren, og dette er noe av det som gjør at romanen ikke nødvendigvis kan klassifiseres som en kjærlighetsroman.

Det samme gjelder tematikken om ekteskap i romanen. Det blir sjeldent sagt noe positivt og hyggelig om ekteskap bortsett fra det jeg-fortelleren ser for seg i begynnelsen av romanen. Ekteskapet blir heller sett på som noe som må gjennomføres for at karakterene kan kunne fremstå som respektable mennesker. Karakterene virker som at det de frykter aller mest er et mislykket ekteskap – det virker som at dette er noe som er verre enn døden i seg selv. Samtidig er det ikke alltid de gjør så mye for å ha et godt ekteskap, det virker heller som at de vil gi inntrykk til alle andre om at ekteskapet er lykkelig og fint selv om det ikke er det. Hvilken rolle spiller det romantiske forholdet mellom karakterene i denne ekteskapsdynamikken?

I kapittel 21 forteller Maxime sin kone om hva som skjedde med Rebecca, hans ekskone. Han forteller henne om at det var han som var ansvarlig for hennes død. Romanens jeg-forteller har gjennom hele romanen vært veldig nysgjerrig på Rebecca, og det har virket som at hun har vært sjalu på forholdet mellom Maxime og Rebecca. Hun har tenkt at det ikke er mulig at Maxime kan elske noen så høyt som han elsket Rebecca. I begynnelsen av kapittel 21 står det: «But the rest of me sat there on the carpet, unmoved and detached, thinking and caring for one thing only, repeating a phrase over and over again, ‘He did not love Rebecca, he did not love Rebecca.’” (Du Maurier, 1938, s. 319). I denne situasjonen der kjærligheten og romantikken blir sett i sammenheng med noe så uhyggelig og farlig som drap, står det at det eneste fortelleren brydde seg om var at hennes ektemann ikke kan ha elsket sin ekskone, da det var han som var ansvarlig for hennes død. På en måte kan dette bli sett på som noe romantisk, da fortelleren på tross av ektemannens ugjerninger fortsatt har så mye kjærlighet for ham. På den andre siden er dette ikke et eksempel på en sunn dynamikk i et kjærlighetsforhold eller i et ekteskap. Romantikken i situasjonen blir overdøvet av det absurde. I de fleste ekteskap ville sannsynligvis ikke den ene parten reagert på samme måte som fortelleren i *Rebecca* dersom deres partner tilsto å ha drept et annet menneske. Romantikken i romanen har da plutselig endret karakter og blitt til noe mer negativt og farlig. Dette skillet vil være interessant å undersøke nærmere når jeg skal skrive oppgaven.

**Teoretisk ramme:**

Jeg har funnet noen bøker jeg kunne tenke meg å undersøke nærmere i mitt arbeid med denne masteroppgaven. Noen av de jeg har sett meg ut er *The tale of Terror: A Study of the Gothic Romance*  av Edith Birkhead, *The Gothic Text* av Marshall Brown, *Romanticism and the gothic* av Michael Gamer og *Powers of Horror* av Julia Kristeva. Dette vil jeg også arbeide videre med i tiden fremover, og jeg forventer å komme over bøker som kanskje vil være mer riktige å ta med i min oppgave, eller i hvert fall å finne bøker jeg kan bruke i tillegg til de jeg allerede har skrevet ned.

I tillegg til disse teoretiske verkene vil jeg også i min teoretiske ramme ha med *Jane Eyre* av Charlotte Brontë. Daphne Du Maurier var gjennom hele sin karriere inspirert av Brontë-søstrene, og *Rebecca* kan på mange måter sammenlignes med flere av Brontë-søstrene sine romaner, og da spesielt *Jane Eyre.* Ved å inkludere *Jane Eyre* som en litterær del av min teoretiske ramme vil jeg kunne se nøyere på hvordan Du Maurier ble inspirert til å skrive *Rebecca.* Sally Beauman gir i et etterord til *Rebecca* en kort beskrivelse av forholdet mellom de to romanene:

Her novel came well disguised as bestseller material: an intriguing story of love and murder – a “page-turner” in modern parlance. But examine the subtext of *Rebecca* and you find a perturbing, darker construct, part Grimm’s fairytale, part Freudian family romance. You also find a very interesting literary mirroring, of course, an early example of intertextuality – and that is rare in a ‘popular’ novel, certainly one this early. *Rebecca* reflects *Jane Eyre*, but the reflection is imperfect, and deliberately so, forcing us to re-examine our assumptions about both novels, and in particular, their treatment of insanity and women (Beauman, 2002, s. 432).

Beauman gir i dette sitatet en kort beskrivelse av noen elementer som *Rebecca* inneholder. Blant annet hevder hun at romanen inneholder både noe som kan minne om et eventyr av brødrene Grimm, men at den også har noe freudiansk over seg. Dette vil være relevant å undersøke videre med tanke på det romantiske aspektet ved romanen. Med tanke på at den intertekstualiteten Beauman beskriver ikke var vanlig å inkludere i en roman på denne tiden, vil det være interessant å undersøke hvorfor Du Maurier valgte å ha dette med. Hvordan påvirker den leserens oppfattelse av romanen, og hvordan påvirker den romanen som et verk i seg selv?

Charlotte Brontës *Jane Eyre* ble for første gang utgitt i 1847. Dette var på slutten av den romantiske litterære perioden. På tross av at det er nesten hundre års forskjell på de to romanenes utgivelsesdato, har de mange likhetstrekk. Det vil være interessant å se nærmere på om dette har noe å gjøre med at Charlotte Brontë skrev i den romantiske litterære perioden som Daphne du Maurier var så inspirert av. Er en av grunnene til at *Rebecca* inneholder så mye romantikk som den gjør at Charlotte Brontë skrev en lignende roman, *Jane Eyre,* i den romantiske litterære perioden? Det vil være nærliggende å anta at dette i hvert fall har en form for relevans og sammenheng, selv om man ikke kan gå ut ifra at dette er den eneste og riktigste årsaken.

**Forskningstradisjon:**

Det er blitt skrevet en del forskningsartikler om denne romanen, men så vidt jeg har klart å se så langt, har jeg ikke funnet noe særlig om forholdet mellom det gotiske og det romantiske i romanen. Det finnes mange artikler om det generelle forholdet mellom det gotiske og det romantiske i litteraturen, men jeg ønsker å finne ut av hvordan det henger sammen akkurat i *Rebecca*. Det er ikke dette jeg har lagt mest vekt på å undersøke hittil, men det kommer jeg til å prioritere i større grad når jeg har blitt mer sikker på mitt emne og min problemstilling.

Edith Birkhead skriver dette om ordet «gothic» i sin bok *The Tale of Terror:* “The word «Gothic» in the early eighteenth century was used as a term of reproach” (Birkhead, 1920). Det vil på bakgrunn av dette sitatet være interessant å undersøke hvordan den gotiske kjærlighetsromanen har oppstått, da dette sitatet får det til å fremstå som at det gotiske og kjærlighet ikke er noe som kan brukes i sammenheng med hverandre. Med tanke på at *Rebecca* og så mange andre gotiske romaner er kjærlighetshistorier, virker dette gamle begrepet om hva det gotiske er selvmotsigende. Det gotiske er fremdeles noe som blir oppfattet som uhyggelig og skummelt, men det betyr ikke at det ikke også kan inneholde elementer av lys og varme.

Med tanke på at *Rebecca* har mange likhetstrekk med *Jane Eyre* vil jeg støtte meg til forskning som er gjort på *Jane Eyre* i min oppgave. Her vil det være mulig å finne artikler som er relevante for begge romanene. Jeg vil presisere at min oppgave ikke hovedsakelig skal dreie seg om *Jane Eyre,* men det er ikke til å stikke under en stol at dette er en mer populær og mer lest roman enn *Rebecca,* og det vil da nødvendigvis finnes mer forskning på dette verket, noe som vil gagne meg i mitt arbeid da jeg har noe å ta utgangspunkt i.

Franske Bernadette Bertrandias hevder i sin artikkel *Daphne du Maurier’s transformation of Jane Eyre in Rebecca* at forholdet mellom fortelleren i *Rebecca* og Maxime de Winter er et maktforhold som ikke egentlig er basert på kjærlighet eller romantikk. Hun beskriver det på denne måten:

We are now in a position to see why De Winter cannot play such a central part as Rochester, why the later novel moves away from the love romance pattern, why its main dynamic will be reoriented, more axially than that of *Jane Eyre,* towards the notion of discovery of the unknown, opening of the locks, and trespassing into forbidden ground. If the discovery of Rochester’s secret occupies one chapter, finding out what De Winter keeps secret from her concerns the entire story of the unnamed narrator in *Rebecca* (Bertrandias, 2006).

Ut ifra dette sitatet kan det tolkes at Bertrandias mener at kjærlighetsforholdet i *Jane Eyre* er viktigere og mer relevant og reelt enn det er i *Rebecca.* Hun skriver at nysgjerrigheten er det som driver handlingen i *Rebecca* fremover, mens det er med fokus på romantikken og kjærligheten i *Jane Eyre.* Hun skriver videre at jeg-fortelleren i *Rebecca* er gjennom hele romanen opphengt i hva Maxime De Winters hemmelighet er, og at det er dette som driver henne fremover. Samtidig kan man jo si at hun ikke hadde vært motivert til å finne ut hva hemmeligheten hans var dersom det ikke var romantikk og kjærlighet involvert. Dersom hun ikke hadde vært forelsket i ham hadde hun sannsynligvis ikke vært så oppsatt på å finne ut hva han skjulte for henne. På bakgrunn av dette vil jeg derfor påstå at romantikkaspektet likevel er mer tilstede enn Bertrandias hevder i dette sitatet.

**Metode:**

Denne masteroppgaven vil basere seg på nærlesning av *Rebecca*.

**Bibliografi:**

Beauman, S. (2002) Etterord, i *Rebecca*. London: Virago Press.

Bertrandias, B. (2006) Daphne Du Maurier’s transformation of Jane Eyre in Rebecca, *Open Edition Journals,* Vol. IV – nr. 4.

Birkhead, E. (1920) *The Tale of Terror: A Study of the Gothic Romance.* Project Gutenberg (denne referansen blir bedre når jeg kjøper boken, foreløpig har jeg bare lest den online).

Du Maurier, D. (1938) *Rebecca*. London: Virago Press.